A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

2014. SZEPTEMBER

**„Itt van az ősz, itt van újra…”[[1]](#footnote-1)**

A szeptember az őszi évszak kezdete. Bár az időjárás megajándékozhat még bennünket kellemes napokkal („még nyílnak a völgyben a kerti virágok, még zöldel a nyárfa az ablak előtt…”[[2]](#footnote-2)), már hűvösebbek az esték, ködösebbek a hajnalok – véget ért a nyár.

Szeptember első napja a diákok számára a tanév kezdetét jelenti, a vakáció gyorsan elröpült ideje után újra a komoly munkát. Sikeres előmenetelt kívánunk mindnyájuknak: értelmes figyelmet, jó tanulást, gyarapodást tudásban, de a konkrét tudásanyag elsajátításán túl növekedést igazi bölcsességben is.

A felnőttek, mindenekelőtt a szülők, pedagógusok, segíteni tudó nagyszülők számára is feladat a tanév. E feladatnak úgy tudunk leginkább megfelelni, ha magunk is tanulékonyak maradunk a tanító Krisztus iránt. Ő Szentlelke által megadja a megfelelő bölcsességet döntéseinkhez, hogy a legodaadóbb szeretettel, példánkkal is mindig az evangélium értékrendjének talaján állva, határozottan, olykor szigorral is merjük nevelni/növelni a ránk bízottakat.

Az idősek számára az ősz – a gyümölcsérés, a betakarítás évszaka – a szívben-szóban megfogalmazódó epilógus, az életleltár ideje: a nyugodt, megállapodott érlelődés felelősségét jelző időszak. „Az életet már megjártam”[[3]](#footnote-3) alázattal teli, bölcs visszatekintése nem csupán a fájdalmas elmúlást idézi, hanem a naplemente szépségét és – a hitben élő ember számára – a reményteli beteljesedés örömteli várakozását is.

Kívánom: az ősz legyen „szép énnekem”, legyen szép mindannyiunk számára; érlelje a diákokban a tanulás, a szülőkben a nevelés, az idősekben a beérkezettség alázatos tapasztalatának gyümölcseit.

**„Zarándulás” Szentkúttól Tolcsváig**

***Egyházközségi Zarándoklat és Kirándulás 2014.***

Az egyházközségi „zarándulás”[[4]](#footnote-4) évről évre örömteli élményt nyújt számunkra. Az idén úgy tűnt, olyan esemény miatt marad el, amire senki nem számított – de a jó Isten kegyelméből augusztus végén mégis valóra vált.

Legfontosabb úti célunk Észak-Magyarország leglátogatottabb zarándokhelyének elérése volt. **Szentkút**, a Mátraverebély községtől öt kilométerre fekvő nemzeti kegyhely eredete Szent László királyhoz köthető; a legenda szerint az ő lovának patája nyomán fakadt a csodatévő forrás. A tábori oltárnál Majnek Antal ferences főpásztor celebrált szentmisét, a püspöki liturgiát követően pedig a hívekkel teli kegytemplomban mi imádkozhattuk el a paraklisz szívhez szóló szertartását.

**Recsk**en meglátogattuk a kommunizmus galádságait elénk állító munkatábort. Mélyen megérintett bennünket a hely iszonyúan kegyetlen történelmét bemutató kiállítás. A barakk előtt meghatottan, a meghurcoltak iránti tisztelettel énekeltük el a Szózatot.

Következő állomáshelyünk **Feldebrő** egész Európában egyedülálló művészeti értéket képviselő temploma volt. A keresztény Kelet és a keresztény Nyugat templomépítészeti – és ezáltal lelkiségi – gazdagságát együtt felmutató Árpád-kori templom falai között megerősödhettünk abban, mily nagyszerű ajándék számunkra katolikusként a keleti rítus kincseit magunkénak tudni.

**Eger**ben a bazilika pompája mellett az Érseki Papnevelő Intézet épületének patinája és az ottani – a mi kertvárosi templomunknál jóval nagyobb – kápolna is lenyűgözött minket.

Kellően elfáradva indultunk vacsora után a **Demjén**i Gyógyfürdőbe, csontjaink felfrissítésére, ami már igencsak ránk fért… Nagyszerű környezet, különleges élmény volt a késő esti fürdőzés. Ezt követően a Szent János Ház kényelmes falai között hajtottuk álomra a fejünket, hogy a másnapi élményeket fizikailag felfrissülve várjuk.

Vasárnap reggel meglátogattuk a Bélkő lábánál fekvő, nyolcszáz éves ciszterci apátsági templomot **Bélapátfalvá**n. Gyönyörűséges alkotás, festői, szinte szakrális természeti környezet – csodáltuk.

A Szent Liturgiát **Ózd** görögkatolikus templomában ünnepeltük, ahol két paptól, Orosz István és Obbágy László atyától is megszívlelendő gondolatokat hallhattunk, a szertartást követően pedig kitűnő vendéglátásban részesülhettünk. Köszönet az ózdiaknak a szeretetteljes fogadtatásért, a finomabbnál finomabb ételekért.

Az ebédet követően utunk Ózd **Szentsimon** városrészébe vezetett. Az egyszerű falusi környezetben igazi ékszerdobozt csodálhattunk meg a Szent Simon és Júdás Tádé apostolok tiszteletére épült, bizánci stílusú freskókkal díszített, fakazettás mennyezetű kis templomban.

Kirándulásunk kellemes időben, **Aggtelek** világörökségként számon tartott cseppkőbarlangjának megtekintésével folytatódott. A barlang hangver-senytermében – nevenincs előadók dalai helyett – „kiköveteltük” magunknak a „Hazám, hazám…” megrendítően szép áriáját.

**Miskolc**on néhány perc erejéig a renoválás alatt álló, de már a megújult állapot felemelő szépségét sejtető püspöki templomnak örültünk.

Utunk befejező állomása **Tolcsva** volt, borkóstolás és vacsora. Fantasztikus pincét láttunk, s olyan elbűvölően anekdotázó papot hallgattunk (Páll Miklós atyát), aki mindenkit lenyűgözött – és ez még a borkóstolás előtt volt… A különlegesen finom borok, a remek étel és a mártogatás kulináris élményt jelentett mindnyájunknak.

Testileg-lelkileg feltöltődve indultunk hazafelé. Késő este volt, mire landoltunk a Legyezőn, a kertvárosi parókia előtt. Köszönet a „zarándulás” élményeiért László atyának, aki továbbra sem kíméli magát,[[5]](#footnote-5) de a híveire tekintettel kicsit lassíthatna a tempón…

Köszönet mind az ötven résztvevő nevében: *Tőkés Péterné Valika*

**\* \* \* \* \***

Templomunkat az utóbbi esztendőkben igazi ékszerdobozzá alakítottuk. Idén **parókia-épületünk**ön kell elvégeznünk

**szigetelési és állagmegóvási feladatok**at.

Gondoljuk át mindnyájan felelős szemlélettel

egyházközségünkhöz tartozásunk anyagi kötelezettségeit,

és igyekezzünk lehetőségeinkhez mérten támogatni ezt a munkát.

A történet nem a pap személyes kényelméről,

lakhatási feltételeinek javításáról, hanem a közösségről,

**az egyházközség tulajdonának értékéről és annak megóvásáról szól.**

Tisztelettel kérjük és várjuk a testvérek adományait számlaszámunkon (11100702-18799303-36000001), vagy a templom előteréből elvihető csekken, illetve személyes befizetéssel az egyházközségi irodában.

Adományaikat – amelyeket a jó Isten sokszorosan fizet vissza – hálásan köszönjük.

**BÚCSÚÜNNEPÜNK**

a Szent Kereszt felmagasztalásának ünnepén, ***szeptember 14***-én lesz.

Egyházközségünk „születésnapján” ünnepeljünk együtt mindnyájan, akik kertvárosi templomunk közösségének tagjaként éljük keresztény életünket, s járjuk – bármily botladozó – utunkat Krisztus Urunk nyomában.

Ünnepi szónokunk ***Kepics Mihály*** atya, egyházmegyei ökonómus lesz, aki több meghívott vendég pappal együtt végzi a Szent Liturgiát.

***A Liturgián együtt ünneplőket ebédre is várjuk a templomkertben.***

Az ebéd a gyermekek számára ingyenes,

a felnőttek számára jelképes összeg, 300.- Ft.

Kérjük: aki megteheti, egy tálca süteménnyel gazdagítsa a közös agapét.

***Itt a helyed, testvérem! Hívunk! Várunk!***

**\* \* \* \* \***

**EGYÉB HÍREINK**

Parókiánk **szigetelési és állagmegóvási munkálat**ai szeptember 1-12. között zajlanak. A munkák a templom liturgikus rendjét nem érintik.

Havi **imaszándékaink** szerint a Szent Liturgiát szeptember 3-án a lelki- és szeretetválsággal küzdő családjainkért, 4-én az áldott állapotban lévő édesanyákért, illetve a gyermekáldást kérő házaspárokért, 5-én Rózsafüzér Társulatunk elhunyt tagjaiért ajánljuk fel.

Szeptember első hetében esti szertartások is lesznek, előtte **gyónási lehetőség**gel. A tanévkezdet erőgyűjtéséhez a jó gyónás is hozzátartozik – éljünk minél többen a lehetőséggel! Telefonos egyeztetés alapján bármilyen más időpontban is találhatunk alkalmat a szentgyónásra, lelki beszélgetésre. – Szeptember 7-én, vasárnap a Szent Liturgiában a **tanévet kezdő diákokért és pedagógusokért imádkozunk**, és megáldjuk őket. Kérjük tanulásunkra, munkánkra minél többen ezt a tanévkezdő áldást!

Szeptember 8-án, hétfőn, az **Istenszülő születésének ünnepé**n templomunkban teljes vasárnapi liturgikus rendet tartunk.

Hagyományainknak megfelelően idén is készülünk Máriapócsra az **Istenszülő Oltalma búcsújá**ra. Az autóbuszos zarándoklat részvételi díja: 1.200.- Ft. Jelentkezés szeptember 28-ig.

Már most előre jelezzük, hogy **Képviselőtestületünk** idei **lelkigyakorlata** Máriapócson lesz november 28-29-én. A testületi tagok részvétele magától értetődő, de örömmel vesszük házastársuk bekapcsolódását is.

 \* \* \*

Görögkatolikus Parókia, Nyíregyháza, Legyező u. 3. – [www.kertvarosigorogok.hu](http://www.kertvarosigorogok.hu)

Tel. 30/415-50-92; E-mail: obbagyl@upcmail.hu – Kiadó: Obbágy László parókus

1. Petőfi Sándor: Itt van az ősz [↑](#footnote-ref-1)
2. Petőfi Sándor: Szeptember végén [↑](#footnote-ref-2)
3. Arany János: Epilógus [↑](#footnote-ref-3)
4. A „zarándulás” a zarándoklat és a kirándulás műfaji követelményeit egyesítő, sajátos kertvárosi hagyományelemekkel tarkított, parókiánkon évente megvalósuló közösségi esemény. [↑](#footnote-ref-4)
5. *Ez nem igaz* – mondom én, László atya, miközben gépelem a Valika beszámolóját… [↑](#footnote-ref-5)